作者:無名氏
標題:六州歌頭
內容:揚休玉色，山立秉鴻樞。聖天子、方有志，會東都。得真儒。身佩安危寄，本兵柄，修軍政，朝野慶，鈞衡任，賴詩謨。天上麒麟挺，徐卿子，坐肅憸夫。向六陽時候，佳瑞紀門弧。炳炳階符。照蓬壺。看兄樞使，弟元帥，真盛事，世間無。籌密邊烽息，凜羌胡。玉音俞。佇正三槐位，散膏澤，福寰區。河如帶，山如礪，鞏皇圖。金鼎調元遠大，中書考，致主唐虞。想公門桃李，應不棄山樗。願借噓枯。